NWR ปักเป้ารายได้ปี 62 โต 15% หลังตุนแบ็คล็อก 1.6 หมื่นลบ. ลุยประมูลงานเพิ่ม
NWR คาดกำไรปีนี้ทำออลไทม์ไฮ รับรายได้พุ่ง-บันทึกกำไรพิเศษหลังชนะคดีคลองด่าน ปักเป้ารายได้ปี 62 โต 15% สะสมแบ็คล็อก 1.6 หมื่นลบ. ลุยประมูลงานเพิ่ม
12 ธ.ค. 2561

นายวิสุทธิ์ สุวรรณวิทย์เวช รองกรรมการผู้จัดการอาวุโส ฝ่ายธุรกิจใหม่และวางแผนกลยุทธ์ บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทตั้งเป้าหมายรายได้ปี 62 เติบโต 10-15% จากปัจจุบันบริษัทมีงานในมือ (backlog) มูลค่า 1.4 หมื่นล้านบาท โดยบริษัทมีงานที่จะเข้ามาอีก 2.5 พันล้านบาท ส่งผลให้คาดว่าจะมี backlog เป็น 1.65 หมื่นล้านบาท คาดว่าจะเริ่มทยอยรับรู้รายได้บางส่วนได้ในช่วงที่เหลือของปีนี้
ขณะเดียวกันบริษัทคาดว่าปีนี้รายได้จะเติบโตตามเป้า 5% จากปีก่อนทำได้ 9,345.32 ล้านบาท  จากคาดว่าจะมีการส่งมอบงานในช่วงปลายปีมากขึ้น พร้อมกันนี้บริษัทมีการบันทึกกำไรพิเศษในช่วงที่ผ่านมาจากการชนะคดีคลองด่าน ทำให้คาดว่ากำไรสุทธิปี 61 จะทำสถิติสูงสุดใหม่ ขระที่ปัจจุบัน บริษัทฯ มีสัดส่วนรายได้จากธุรกิจรับเหมาก่อสร้าง 80%,ธุรกิจคอนกรีต 10% และธุรกิจพัฒนาอสังหาริมทรัพย์ 5-10%
นอกจากนี้ บริษัทพร้อมเข้าประมูลงานใหม่ในปี 62 มูลค่ารวมราว 1.3 แสนล้านบาท ประกอบด้วยงานรถไฟความเร็วสูงเชื่อม 3 สนามบิน, รถไฟทางคู่, รถไฟฟ้าสายสีม่วงส่วนต่อขยาย เป็นต้น โดยบริษัทคาดหวังได้รับงานใหม่มูลค่ารวมราว 1.77 หมื่นล้านบาท แบ่งเป็นงานจากภาครัฐ 97% และงานเอกชน 3%
สำหรับธุรกิจอสังหาริมทรัพย์นั้น คาดว่าโครงการ Aspen Condo Lasalle เฟส B มูลค่าโครงการราว 750 ล้านบาท จะสามารถเริ่มส่งมอบได้ภายในปี 62 พร้อมมีแผนเปิดขายโครงการ Aspen Condo Lasalle เฟส C มูลค่าราว 700 ล้านบาท คาดว่าใช้เวลาก่อสร้าง 14-20 เดือน ซึ่งจะสามารถเปิดตัวได้ในช่วงไตรมาสที่ 4/62
ขณะเดียวกันบริษัทมีแผนขยายธุรกิจร้านอาหารเพิ่มอีก 1 สาขา ปัจจุบันบริษัทมีการเช่าพื้นที่เพื่อปรับปรุงร้านอาหารแล้ว คาดใช้งบลงทุนราว 10-20 ล้านบาท และคาดว่าจะสามารถเปิดให้บริการได้ภายในไตรมาสที่ 2/61 จากปัจจุบันบริษัทมีร้านอาหารจำนวน 2 สาขา
นอกจากนี้ บริษัทมีแผนขยายการส่งออกอาหารไทยและเครื่องแกงไปยังต่างประเทศมากขึ้น โดยมองโอกาสส่งออกไปยังประเทศสหรัฐอเมริกาและทวีปยุโรป พร้อมทั้งขยายช่องทางการจำหน่ายผ่านออนไลน์มากขึ้น จะทำให้รายได้จากธุรกิจอาหารปี 62 เติบโตอย่างต่อเนื่อง